AlexejDobrolubov/national_council_slovak_2010 huggingface dataset:
9. schôdza NR SR - 4.deň - B. popoludní
Dátum: 2024-02-06
Poslanec: Svoboda, Zdenko (HLAS - SD)
Druh vystúpenia: Vystúpenie s faktickou poznámkou

65. Ďakujem za slovo, pán predsedajúci. Súhlasím s tým, čo tu bolo zo strany pána ministra vnútra uvedené. Je potrebné tieto dôležité fakty uvádzať, pripomínať, keďže zo strany opozície sú asi účelovo opomenuté. Aktuálne už nejde o novelizáciu Trestného zákona, ale v prvom rade je to manifestácia na podporu prezidentského kandidáta pána Ivana Korčoka. Opoziční poslanci urobia všetko pre to, aby obštrukciami a jalovými rečami debatu čo najviac predlžovali a burcovali občanov až do termínu prezidentských volieb, na ktorých je vždy prítomný v prvom rade Ivan Korčok. Opozícii nejde však o vecnú diskusiu. Pokiaľ táto téma neustále žije, tým sa dá lepšie využiť v prezidentských voľbách. Aj čo sa týka zrušenia Úradu špeciálnej prokuratúry, tak Daniel Lipšic sa už verejne vyslovil, že v záujme zachovania tejto inštitúcie odíde zo svojho postu. Pýtam sa, čo sa doteraz udialo? Nič. Pán Lipšic si užíva svoju funkciu. Jemu nezáleží na tejto inštitúcii, ale iba na sebe samom. Táto osoba je už dostatočne zdiskreditovaná a pomaly každý týždeň sa dozvedáme stále nové a nové informácie, ktoré nás však neprekvapujú, ale, naopak, utvrdzujú v tom, že v tejto pozícii nemôže pokračovať. Ďakujem.
6. schôdza NR SR - 8.deň - B. popoludní
Dátum: 2023-12-18
Poslanec: Svoboda, Zdenko (HLAS - SD)
Druh vystúpenia: Vystúpenie s faktickou poznámkou

178. Ďakujem za slovo, pán predseda. Pán poslanec Ledecký, ja sa len dotknem oblasti ministerstva zdravotníctva a počtu dohodárov, o ktorom ste hovorili. Uviedli ste dosť veľké číslo. My sme to už, túto vec, aj riešili na zdravotníckom výbore, avšak treba si uvedomiť, že ide o vašich dohodárov, teda ľudí, ktorých ste zamestnali ešte počas predchádzajúcej vlády, ktorej ste boli aj vy súčasťou. K žiadnej zmene ešte v tejto oblasti nedošlo, pretože trebalo riešiť dôležitejšie veci, avšak príde aj na to, aj vlastne k nejakej reorganizácii v tejto oblasti. Ďakujem.
6. schôdza NR SR - 1.deň - B. popoludní
Dátum: 2023-12-06
Poslanec: Svoboda, Zdenko (HLAS - SD)
Druh vystúpenia: Vystúpenie s faktickou poznámkou

171. Ďakujem za slovo. Pán poslanec Dvořák sa pýtal, že prečo ideme v režime skráteného legislatívneho konania, ja len zopakujem a odpoveď je jednoduchá, keby voľby boli v júni, tak by návrh zákona nešiel v tomto režime, ale v klasickom a treba podotknúť, že nejde o problém ministerstva zdravotníctva, ale ide o vec, ktorú musí riešiť aj ministerstvo vnútra, t. j. musí zabezpečiť distribúciu týchto elektronických preukazov, či už pre deti alebo pri hlavne dôchodcov. A ďalšia vec, je problém s dohodami pri uzatváraní zdravotnej starostlivosti, treba ich pripraviť v elektronickej podobe, keby predchádzajúca vláda to zabezpečila, tak teraz by nebol problém. Ďakujem.
6. schôdza NR SR - 1.deň - B. popoludní
Dátum: 2023-12-06
Poslanec: Svoboda, Zdenko (HLAS - SD)
Druh vystúpenia: Vystúpenie s faktickou poznámkou

90. Ďakujem za slovo. Ja len krátko na pána poslanca Hlinu. Vy ste tu poukázali, že komu tento návrh zákona by mal pomáhať a pomenovali ste finančné skupiny, maklérov a banky. Ja si myslím, že návrhom uvedeného zákona neni pomáhať týmto subjektom, ale za touto pomocou a za každou hypotékou treba vidieť obyčajných ľudí, ktorí sú aktuálne postavení pred neriešiteľnú situáciu, ktorú vlastne musia znášať z dôvodu neľahkej finančnej situácii, ktorá nastala, či už z dôvodu vojny na Ukrajine a celkového problému vo finančnom sektore. Ďakujem.
4. schôdza NR SR - 2.deň - A. dopoludnia
Dátum: 2023-11-24
Poslanec: Svoboda, Zdenko (HLAS - SD)
Druh vystúpenia: Vystúpenie s faktickou poznámkou

105. Ďakujem za slovo. Pán minister, dovoľte mi, aby som vám poďakoval za odvahu, že ste predstúpili pred poslancov a boli ste ochotní si vypočuť argumenty pána predkladateľa na vaše odvolanie. Rozumiem dobre, kolegovia z PS, vašej motivácii, prečo ste chceli zvolať túto schôdzu. Odvolávanie ministra zvykne byť dobrou mediálnou príležitosťou, ako sa predstaviť médiám, ukázať sa, že ste už v Národnej rade a robíte si svoju prácu. Kolegovia, ale, žiaľ, vašu aktivitu vám ukradol kút hanby, ktorý ukradol aj názov Slovensko našej krajine. Nenechajte sa nimi, prosím, dotláčať do týchto šarád. Som úprimne presvedčený, že máte naozaj na viac. Viete byť určite dobrá a konštruktívna opozícia, veď sú medzi vami aj experti, ktorí môžu navrhovať a vylepšovať zákony, ako robiť v prospech ľudí. Ale takto sadnúť na lep skúsenejším, no hlavne zákernejším kolegom je veľká škoda. Verím, že už čoskoro túto kapitolu uzavrieme a skúsili reštart a konštruktívnu prácu v prospech ľudí. Chcem vyjadriť presvedčenie, že aj každý z našich ministrov vrátane pána Matúša Šutaja Eštoka bude pre Slovensko robiť maximum. Pán minister, máte aj moju dôveru. Ďakujem.
33. schôdza NR SR - 3.deň - B. popoludní
Dátum: 2025-03-27
Poslanec: Szabóová, Andrea (HLAS - SD)
Druh vystúpenia: Vystúpenie v rozprave

96. Ďakujem veľmi pekne. Pán predsedajúci, vážené kolegyne, vážení kolegovia, dovoľte mi predniesť dôvody, prečo je tento návrh zákona dôležitý a čím bude prínos pre naše mestá a obce. Poplatok za rozvoj patrí medzi príjmové časti rozpočtu samospráv a má medziročne rastúci trend. Z aplikačnej praxe však vyplýva oprávnená požiadavka samospráv, ktoré majú poplatok zavedený, aby bola rozšírená možnosť jeho využitia aj na iné, ako sú kapitálové výdavky. Najvyšší kontrolný úrad napríklad poukazuje na potrebu umožnenia využitia výnosu na nákup budov, čo však automaticky znamená ďalšie zaťaženie územia. Preto je vhodnejšie uprednostňovať také zmeny, ktoré rozšíria možnosti využitia poplatku na iné aktivity. Príčinou je, že tento typ poplatku sa od svojho zavedenia do praxe sústredil na finančné kompenzácie za zaťaženie územia investičnou výstavbou. Lenže vývoj a skúsenosti samospráv poukazujú, že by sme mali časti výnosu využiť aj na iné oblasti, ktoré korešpondujú so všestranným rozvojom územia. Aj preto by sa mali možnosti využitia výnosu z poplatku za rozvoj rozšíriť na oblasti ďalšieho rozvoja územia. Je to napríklad využitie financií na pozemkové úpravy, čo zvyšuje ďalší investičný a rozvojový potenciál samospráv alebo na aktualizáciu a tvorbu strategických dokumentov vrátane územných plánov. Toto rozšírenie možnosti využitia poplatku za rozvoj, teda za zaťaženie územia investičnou aktivitou o ďalšie oblasti mimo kapitálových výdavkov nebude mať negatívne dopady na ekonomiku samospráv. Naopak, zabezpečí pozitívne dopady pre koordinovaný rozvoj územia. Predložená legislatíva rozširuje možnosti využitia výnosu z poplatku na rozvoj na okruh vymedzených oprávnených výdavkov súvisiacich s využitím financií na pozemkové úpravy a financovanie aktualizácie strategických dokumentov samospráv. Novela zákona súčasne plne korešponduje s programovým vyhlásením vlády, takže vláda zavedie mechanizmy udržateľného alternatívneho financovania municipálneho rozvoja mimo zdrojov zo štátneho rozpočtu eurofondov a Plánu obnovy a odolnosti Slovenskej republiky. A taktiež vláda zavedie systém postupných krokov s dôrazom na odstránenie byrokracie a ďalších administratívno-technických prekážok, tak aby bolo možné bezodplatne previesť pozemky v správe Slovenského pozemkového fondu v intraviláne obcí a pozemky pod cestami v extraviláne obcí do ich vlastníctva. Zároveň bude podporovať procesy pozemkových úprav, ktoré priamo súvisia s riadeným rozvojom územia. Čiže ide o pomoc pre naše samosprávy, a preto by som vás na záver chcela poprosiť o podporu tohto zákona. Ďakujem, pán podpredsedajúci, skončila som.
4. schôdza NR SR - 1.deň - B. popoludní
Dátum: 2023-11-23
Poslanec: Svoboda, Zdenko (HLAS - SD)
Druh vystúpenia: Vystúpenie s faktickou poznámkou

208. Ďakujem za slovo. Ja sa vôbec nečudujem, že prečo nebola opozícia schopná nechať sto dní pánovi ministrovi, aby mohol pracovať. Pretože už za pár dní rieši reálne problémy ľudí. Rieši dopady zemetrasenia na východe, kam sa úradnícka vláda ani neunúvala zájsť. Začal razantne riešiť migráciu, bezpečnosť vo vlakoch, priniesol zákonnosť do rezortu. Je jasné, že toto je ich jediná šanca. Každým dňom bude totiž viac a viac pozitívnych vecí, ktoré minister Matúš Šutaj Eštok v rezorte urobí. Kolegyne a kolegovia, práve prekáračky nie sú problémom, ktoré by trápili bežných ľudí, poďme sa radšej venovať poctivej a efektívnej práci tak, ako to robí minister vnútra. Ďakujem.
4. schôdza NR SR - 1.deň - B. popoludní
Dátum: 2023-11-23
Poslanec: Svoboda, Zdenko (HLAS - SD)
Druh vystúpenia: Vystúpenie s faktickou poznámkou

172. Ďakujem za slovo. Súhlasím s názorom pána ministra Richarda Rašiho. Dnes sme tu len kvôli tomu, že vytvorený mediálny tlak dotlačil stranu PS k podaniu uvedeného návrhu na odvolanie pána ministra vnútra, aj keď v skutočnosti s tým možno nie sú v samotnom PS vnútorne stotožnení. Mainstreamové médiá sa rozhodli, že je potrebné útočiť na novozvolenú vládu hneď od prvého momentu a toto je jeho výsledok. Ďakujem.
4. schôdza NR SR - 1.deň - B. popoludní
Dátum: 2023-11-23
Poslanec: Svoboda, Zdenko (HLAS - SD)
Druh vystúpenia: Vystúpenie s faktickou poznámkou

58. Ďakujem za slovo. Pánovi ministrovi je vyčítaných viacero dôvodov, kvôli ktorým by mal byť odvolaný. Za mňa má plnú dôveru a podporu. Konečne po tri a pol roku je tu človek na správnom mieste, na funkcii ministra vnútra. Pánovi ministrovi je vyčítaných, ako som povedal, viaceré z dôvodov, pre ktoré bola zvolená táto schôdza, avšak minister doteraz konal len v medziach platnej legislatívy a jasne ste to aj objasnili vo svojom prejave. Naopak, keby ste nekonali v rámcoch zákona, v tom prípade by to bol problém. Nechajme teda priestor pre ministra vnútra, aby sa mohol venovať dôležitým veciach, ktoré zlepšia po dlhšej dobe fungovanie tohto rezortu. Ďakujem.
3. schôdza NR SR - 4.deň - B. popoludní
Dátum: 2023-11-21
Poslanec: Svoboda, Zdenko (HLAS - SD)
Druh vystúpenia: Vystúpenie s faktickou poznámkou

122. Ďakujem za slovo. Pán poslanec Matovič, ja sa chcem spýtať, že kto tri a pol roka riadil ministerstvo zdravotníctva, koho nominanti boli na čele tohto ministerstva? Veď legislatíva, zákon, ktorý mal platiť od prvého januára je aktuálne nezrealizovateľný. A tento zákon bol prijatý pod gesciou strany OĽANO. Nie sú na to pripravené tak zdravotné poisťovne ani, ani nemocnice. Čakacie doby nie sú zmerané, až po tomto kroku je možno nastaviť systém. A hlavne poisťovne si musia vytvoriť na to technické rezervy, aby mali na to dostatok finančných zdrojov a vedeli všetko uhradiť. Žiaľ, systém aktuálne nie je na to pripravený, a toto je len výsledok len a len ministrov, ktoré nominovalo OĽANO. Hovorili ste tu o poisťovni Dôvera, ale toto sa netýka len Dôvery, týka sa to aj štátnej Všeobecnej zdravotnej poisťovne ako aj poisťovne Union. Ďakujem.
3. schôdza NR SR - 3. deň - A. dopoludnia
Dátum: 2023-11-16
Poslanec: Svoboda, Zdenko (HLAS - SD)
Druh vystúpenia: Vystúpenie s faktickou poznámkou

84. Ďakujem za slovo. Ja si myslím, že naopak, pán minister Richard Raši a pán štátny tajomník Michal Kaliňák sú zárukou toho, že oblasť alebo problematika regionálnej politiky bude kľúčovou témou tejto vlády. Pre stranu HLAS ide o ťažiskovú oblasť. Dôkazom toho budú aj výjazdové rokovania vlády, o ktorých bolo povedané, alebo presun značnej časti eurofondov, o ktorých budú rozhodovať samotné samosprávy, ktoré si určia ciele. Ďakujem.
3. schôdza NR SR - 2.deň - B. popoludní
Dátum: 2023-11-15
Poslanec: Svoboda, Zdenko (HLAS - SD)
Druh vystúpenia: Vystúpenie s faktickou poznámkou

127. Ďakujem za slovo. Pán poslanec, vy tvrdíte, že pani ministerka reformu rozkladá na šróbiky, alebo ju odkladá a posúva. Ale pani ministerka sa vyjadrila jasne, že reforma bude pokračovať, avšak z objektívnych dôvodov, ktoré boli pomenované, je nutné posunúť tento proces o jeden rok. Predchádzajúca vláda alebo ministri nedokázali pripraviť kroky, ktoré by súviseli s implementáciou danej reformy, a toto je výsledok. Len a len z tohto dôvodu, teda neschopnosti predošlého vedenia alebo vedení, musí dôjsť k posunu jednotlivých termínov. Ďakujem za slovo.
23. schôdza NR SR - 8.deň - B. popoludní
Dátum: 2024-12-05
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

114. Ďakujem pekne. No nechcem byť vo vašej koži, lebo vidíte svet tak, ako vám to vyhovuje, a možno ste zažili v živote nejakú traumu, ktorá vás núti takýmto spôsobom sa vcítiť do tváre... do, do kože iných ľudí. Ale k tomu LOZ-u. V roku 2022, keď ste povedali, že Lekárske odborové združenie sú teroristi a vydierači, pán Matovič, keď ste to, ich konanie označili za hyenizmus, za amorálne, ste urobili veľký dramaturgický prerod v sebe, keď ste sa stali náhle spojencom odborárov. A viete, čo ste v roku 2022 dohodli? Že zástupcovia odborárov budú v riadiacom výbore pre úhradové mechanizmy. A viete, čo ste potom v decembri 2022 urobili? Najprv ste ich tam prijali a potom ste ich odtiaľ vyhodili. Vy ste ich odtiaľ vyhodili a teraz sa tí odborári snažia cez zákon dostať naspäť do tej komisie. Čiže v prvom rade si upracte pred vlastným prahom. Ja so hrdý na to, čo som urobil na bratislavskom štadióne futbalovom, zaočkovali sme 400-tisíc vakcín, urobili sme to pohodlne, zachránili sme Bratislavu pred pandémiou a budem na to do smrti hrdý. Ďakujem.
23. schôdza NR SR - 8.deň - B. popoludní
Dátum: 2024-12-05
Poslanec: Szalay, Tomáš (SaS)
Druh vystúpenia: Vystúpenie v rozprave

102. Ďakujem, pán predsedajúci, za slovo. Dámy a páni, ospravedlňujem sa za to zdržanie, nebudem dlho rozprávať, ale keďže v druhom čítaní v pléne boli schválené pozmeňováky, o ktorých sme nevedeli ani na výbore, neboli ani na ústavnoprávnom výbore a tak ďalej, tak považujem za dôležité a potrebné ich okomentovať. Konkrétne s druhým v pléne navrhnutým poslaneckým pozmeňovákom sme ako klub nesúhlasili, pretože vláda, vládna koalícia chce týmto pozmeňovacím návrhom ustupovať Lekárskemu odborovému združeniu na poli, na ktorom ustupovať nemá. Ja rozumiem, že sú zdravotníci v tejto republike aj pacienti, aj občania, aj daňoví poplatníci frustrovaní z toho, ako nefunguje slovenské zdravotníctvo, a je dobré, že sa na to poukazuje, je dobré, že Lekárske odborové združenie poukazuje na to, že slovenské zdravotníctvo nefunguje dobre, že slovenský pacient sa nemá dobre. Akurát neformulujú ciele, ale formulujú nástroje. A predstava Lekárskeho odborového združenia, že lepšie zdravotníctvo bude potom, ako budú mať odborári zastúpenie v komisiách, v komisiách na ministerstve zdravotníctva, to nie je správne. Odborár a odborník nie je to isté slovo. Odborári majú hájiť odborárske záujmy a to, ako má vyzerať zdravotníctvo, o tom majú rozhodovať experti pre zdravotnú ekonómiu a zdravotnú politiku. V druhom čítaní sa tu schválil pozmeňovací návrh, ktorý hovorí, že zástupca odborárov má právo byť v komisii, ktorá hovorí o úhradových mechanizmoch v nemocniciach. Preložené do slovenčiny, máme DRG, máme DRG mechanizmus, ktorým sa uhrádzajú, majú sa v budúcnosti uhrádzať hospitalizácie v nemocniciach. Je to komplikovaný matematický model, nad ktorým sa robia analýzy, venujú sa tomu ľudia, ktorí majú na to certifikáty, a do takejto komisie ministerstvo zdravotníctva pri rokovaní s odborármi prizvalo odborárov. Potom mám úplne legitímnu otázku, prečo odborári nesedia v kategorizačnej komisii a nerozhodujú o doplatkoch za lieky, prečo odborári nesedia v kategorizačnej komisii pre dietetické potraviny, prečo odborári potom nemajú rovno kreslo na úrade vlády alebo rovno na Ústavnom súde, pretože ak chcú ovplyvňovať veci verejné, majú to robiť štandardným spôsobom. Ak chcú byť politickou stranou, nech sa prihlásia do volieb a nech získajú 5 % a sedia v tejto snemovni a ovplyvňujú politiku, ale ovplyvňovať technické veci na ministerstve, v komisiách, pardon, priatelia. Naozaj kde je tá hranica, kam chceme ustupovať nátlakovým skupinám? potom sú tu aj iné skupiny, ktoré by chceli sedieť v takýchto komisiách a ovplyvňovať, ako má vyzerať zdravotníctvo. Ja to považujem za ustupovanie neopodstatneným požiadavkám odborárov. Nehovorím, že všetky požiadavky sú neopodstatnené, ale tieto sú neopodstatnené. To je dôvod, pre ktorý som nemohol súhlasiť s týmto pozmeňovacím návrhom. Ďakujem pekne.
23. schôdza NR SR - 8.deň - B. popoludní
Dátum: 2024-12-05
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

79. Ďakujem veľmi pekne, pán kolega. Počúval som pozorne odôvodnenie toho pozmeňováku k tým technickým rezervám. Spomenuli ste, že keby to malo platiť teraz tak ako to je napísané v zákone, že teda všetku plánovanú starostlivosť, tak to spôsobí problémy pre niektoré zdravotné poisťovne. Ja viem o Všeobecnej zdravotnej poisťovni. Viete mi, prosím vás pekne, povedať, že ktorej ďalšej zdravotnej poisťovni to spôsobí problém?
23. schôdza NR SR - 8.deň - B. popoludní
Dátum: 2024-12-05
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

74. Ďakujem pekne. Našťastie nie je to zakázané, tá tvorba technických rezerv, lebo však zase máme aj zákon o účtovníctve, ktorý očakáva, že tá organizácia si bude tvoriť technické rezervy podľa iného zákona, a teda súkromné poisťovne, ako hovoríš naozaj si tvoria technické rezervy a môžu ich tvoriť ďalej. To znamená, toto sa nemusí hneď preliať do zisku a do takýchto peňazí, ale tí ktorí ich tvoriť nechcú, ako napríklad Všeobecná zdravotná poisťovňa, ich tvoriť nebudú musieť. K Peťovi Stachurovi. Použijem citát Tonyho Blaira, že vláda má kormidlovať, a nie veslovať . A Všeobecná zdravotná poisťovňa ak je jediný nástroj, ktorý má vláda k dispozícii, aby uplatnila svoju zdravotnú politiku, to, to je že chybné. Po prvé vidíme, že to nefunguje, však sám si to pripustil, že tá Všeobecka si neplní túto úlohu, a každý minister zdravotníctva sa skôr či neskôr, začne si trhať vlasy, že prečo, prečo to tak je. A je to tak preto, lebo vláda má kormidlovať, nie veslovať . Všeobecná zdravotná poisťovňa je nástroj, ako si povedal, Peťo, je to to veslovanie. To, čo má vláda povedať, má povedať, čo chce. Čo je cieľ. A nech ten cieľ dosahujú iní hráči. Vláda potom nebude v konflikte záujmov, že musí upravovať legislatívu účelovo preto, aby pomohla svojej organizácii, lebo tá nedokáže plniť ciele ako všetci ostatní, a tým pádom deformuje celé to prostredie. Na úkor pacientov, na úkor občanov, na úkor daňových poplatníkov. Teda preto si myslím, Všeobecku treba rozdeliť a predať v medzinárodnom tendri. A nielenže dosiahneme zdravšie prostredie a odpolitizujeme zdravotníctvo, ale ešte aj navyše dostaneme do rozpočtu nezanedbateľné peniaze. Odhadujem, že by to mohlo byť aj viac ako 1 mld. eur, ktoré nevyhnutne potrebujú naše nemocnice. (Reakcia poslankyne Bittó Cigánikovej: „Amen!“ )
23. schôdza NR SR - 8.deň - B. popoludní
Dátum: 2024-12-05
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

60. Ďakujem veľmi pekne. Ja budem len veľmi stručný. Aj keď sa to možno pánovi ministrovi nebude páčiť, chcem podporiť slová pána Krajčího. Naozaj sa stalo, že ste povedali v televíznej relácii, že Marek Krajčí bol pri tých vyjednávaniach, a reálne nebol, lebo to bolo za Lengvarského éry. Ďakujem.
23. schôdza NR SR - 8.deň - A. dopoludnia
Dátum: 2024-12-05
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

46. Ďakujem pekne. Súhlasím, Peťo, že si to vystihol, že toto, čoho sme svedkami, je vypomstená konsolidácia, ktorá sa dotkla rezortov, ktorých sa pôvodne dotknúť nemala, a bola to chyba, vážna chyba tejto vlády, za ktorú teraz všetci budeme pykať a možno aj pacienti nebudú mať dostupnú zdravotnú starostlivosť. Konsolidácia sa nemala týkať zdravotníctva. Čo ma však zaujalo, keď sa tu bavíme o tom, či majú byť odborári, alebo nemajú byť odborári napríklad v nejakom telese, ktoré rozhoduje o platobných mechanizmoch, je, že tá formulácia v zákone nie je explicitná na rozdiel napríklad od Slovenskej lekárskej komory, ktorá je tam jasne označená, sa tu hovorí o zástupcoch odborárov, nie o Lekárskom odborovom združení. Čiže teoreticky tam môže byť zástupca úplne inej odborovej organizácie a toto je možno moja, moja otázka aj na pána ministra, alebo na predkladateľa toho pozmeňováku, že či by sa nedali povedzme prijať takýto zákon, a potom tam do tej, do toho telesa osadia úplne iného odborára s úplne iným svetonázorom a podobne. No a na záver ešte k tej transparentnosti a nákladom. Zopakujem, je to, treba to vážiť prínosy a náklady. Ak je transparentnosť hodnotou, tak si povedzme, koľko sme za ňu ochotní zaplatiť. Zopakujem príklad s verejným obstarávaním. Verejné obstarávanie apriori predražuje tovary a služby, pretože... v zdravotníctve obzvlášť, pretože transparentná cena zhoršuje tomu dodávateľovi východiskovú pozíciu pri rokovaní s inými zákazníkmi. Ak sú zmluvy, ktoré si uzatvárajú, teda zmluvy, ktoré si uzatvárajú s dodávateľmi súkromní poskytovatelia, ktoré nemusia byť zverejňované, sú často výhodnejšie ako tie, ktoré prešli verejným obstarávaní v súťaži a verejnej a transparentnej súťaži.
23. schôdza NR SR - 8.deň - A. dopoludnia
Dátum: 2024-12-05
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

38. Áno, ďakujem pekne. Zopakujem, čo som povedal v rozprave k tomuto očakávanému pozmeňováku. Toto nie je rola odborárov, aby boli účastní technických vecí, lebo to naozaj môže potom byť v každom type rozhodovacích telies a komisií a neviem čoho všetkého možno v celom štáte. Ja som bol minulý týždeň na DRG konferencii organizovanej ministerstvom zdravotníctva, celodennej, bolo v tej posluchárni na FIT-ke vyše 350 ľudí z celého Slovenska, zo všetkých ústavných zdravotníckych zariadení. Bolo to úžasne zaujímavé odborné podujatie, kde sa vysvetľovalo to, čo, o čom pred chvíľočkou možno aj Oskar rozprával, kde sa vysvetľovali stav, kde sa nachádzame, aké máme kvalitné dáta, čo sa s tým dá, čo sa s tým plánuje robiť na ďalší rok, ako sa budú počítať efektívne sadzby, ako sa budú vyvíjať... zavádzanie, teda ako sa bude zavádzanie toho DRG. A chcem povedať, že na tomto podujatí, ktoré bolo odborné a kde sa dali klásť kompetentným ľuďom odborné otázky, tak na tomto podujatí tí odborári neboli. To znamená, keby mali úprimný záujem zistiť, ako funguje DRG, a nechať si to odborníkmi vysvetliť, tak by sa na takéto podujatie hádam aj dostavili. A ešte tému by som chcel rozobrať, hoci nezaznela priamo v tomto, v tomto príspevku, je tá transparentnosť pri zverejňovaní zmlúv. Očividne je možné analyzovať tie zmluvy, aj keď nie sú konsolidované, o čom teda hovorí aj príklad pána Dvořáka, keď robil premiéra Beblavého, čiže analyzovateľné to je, len je to trošku náročnejšie analyzovateľné, pokiaľ nie sú konsolidované. Tu treba povedať jednu dôležitú vec, transparentnosť nie je zadarmo. Transparentnosť prináša náklady. Ak chceme mať všetko transparentné, musíme implicitne počítať, že to bude trochu drahšie. Ak chceme mať verejné obstarávania, lebo je to transparentné, výsledkom budú drahšie nákupy, ako by boli, keby tá transparentnosť nebola... (Prerušenie vystúpenia časomerom.)